Vec C‑151/16
„Vakarų Baltijos laivų statykla“ UAB
proti
Valstybinė mokesčių inspekcija prie Lietuvos Respublikos finansų ministerijos
(návrh na začatie prejudiciálneho konania, ktorý podal Lietuvos vyriausiasis administracinis teismas)
„Návrh na začatie prejudiciálneho konania – Smernica 2003/96/ES – Zdaňovanie energetických výrobkov a elektriny – Článok 14 ods. 1 písm. c) – Oslobodenie od dane energetických výrobkov používaných ako palivo na účely námornej plavby v rámci vôd Európskej únie a na výrobu elektriny na palube plavidla – Palivo, ktoré loď použila na plavbu z miesta, kde bola postavená, do prístavu v inom členskom štáte na účely naloženia prvého komerčného lodného nákladu v danom štáte“
Abstrakt – Rozsudok Súdneho dvora (prvá komora) z 13. júla 2017
1.        Daňové ustanovenia – Harmonizácia právnych predpisov – Zdaňovanie energetických výrobkov a elektriny – Oslobodenie od dane energetických výrobkov dodávaných na používanie ako palivo na účely námornej plavby v rámci vôd Európskej únie a na výrobu elektriny na palube plavidla – Pôsobnosť – Palivo, ktoré sa použije pri plavbe lode bez nakládky z prístavu jedného členského štátu do prístavu v inom členskom štáte, aby tam bol naložený tovar pred jeho následnou prepravou do prístavu v treťom členskom štáte – Zahrnutie
[Smernica Rady 2003/96, článok 14 ods. 1 písm. c)]
2.        Daňové ustanovenia – Harmonizácia právnych predpisov – Zdaňovanie energetických výrobkov a elektriny – Oslobodenie od dane energetických výrobkov dodávaných na používanie ako palivo na účely námornej plavby v rámci vôd Európskej únie a na výrobu elektriny na palube plavidla – Vnútroštátna právna úprava, ktorá vylučuje uplatnenie oslobodenia v prípade nedodržania formálnych požiadaviek bez ohľadu na splnenie hmotnoprávnych podmienok – Neprípustnosť
[Smernica Rady 2003/96, článok 14 ods. 1 písm. c)]
1.      Článok 14 ods. 1 písm. c) smernice Rady 2003/96/ES z 27. októbra 2003 o reštrukturalizácii právneho rámca spoločenstva pre zdaňovanie energetických výrobkov a elektriny sa má vykladať v tom zmysle, že oslobodenie stanovené v tomto ustanovení sa uplatní na palivo, ktoré sa použije pri plavbe lode bez nakládky z prístavu jedného členského štátu, v predmetnom prípade štátu, kde bola táto loď postavená, do prístavu v inom členskom štáte, aby tam bol naložený tovar pred jeho následnou prepravou do prístavu v treťom členskom štáte.
(pozri bod 40, bod 1 výroku)
2.      Článok 14 ods. 1 písm. c) smernice 2003/96 sa má vykladať v tom zmysle, že bráni takej právnej úprave členského štátu, o akú ide vo veci samej, ktorá vylučuje uplatnenie oslobodenia stanoveného v tomto ustanovení z dôvodu, že zásobovanie lode energetickými výrobkami sa uskutočnilo bez toho, aby boli splnené formálne podmienky uvedené v tejto právnej úprave, hoci toto zásobovanie je v súlade so všetkými podmienkami uplatnenia, ktoré sú stanovené v uvedenom ustanovení.
(pozri bod 52, bod 2 výroku)